Montrealis tähistati 27. augustil üle kolmekümne aasta sealset Jaani kogudust (E.E.L.K. Kanada praostkond) teeninud armastatud õpetaja Heino Laaneotsa 80. sünnipäeva.  Juubilar on sündinud 1928. aastal Pärnumaal. 1947. aastal sai tema elukohaks Inglismaa. Õpetaja ametisse ordineerimine toimus 1968. aastal. Sellele järgnesid töörohked aastad Inglismaa eesti koguduste juures. Kui 1977. a valiti õpetaja Karl Raudsepp E.E.L.K. piiskopiks, kutsus kogudus Heino Laaneotsa Montreali. Nüüdseks  on ta Jaani kogudust ustavalt teeninud 31 aastat.  Üle kuuekümne osalejaga koosviibimise avas koguduse juhatuse esimees Henn Paabo, kes meenutas õpetaja tööd koguduseliikmete vaimsuse kasvatamisel ja hoolitsust kirikuhoone eest.  Juubilari õnnitlesid ka Montreali eesti seltside esindajad ja läti kogudus. Ja loomulikult soovis vanemale ametivennale palju õnne abiõpetaja Kylliki Pitts, kes seisab pildil Virve ja Heino Laaneotsa kõrval paremal.  Foto: Meeme Sultson, Eesti Elu